Henrik Høegh (V), 2009-10-29:
Tak for det.
Vi skal i dag førstebehandle forslag til lov om ændring af lov om jordbrugets anvendelse af gødning og om plantedække.
Lovforslaget er en del af den lovgivningsmæssige gennemførelse af aftalen om »Grøn Vækst«, som regeringen indgik med Dansk Folkeparti i juni måned.
»Grøn Vækst« er blevet kritiseret fra flere forskellige sider.
Nogle siger, den er for ambitiøs, og andre siger, at den er alt for skrap.
I Venstre er vi meget optaget af, at vi fortolker målsætningerne i vandrammedirektivet og bruger det som ledesnor i indsatsen.
Det er sådan, vi opfatter »Grøn Vækst«, for den skal hverken afvikle dansk natur og miljø eller dansk landbrug.
Vi mener ikke, at bedre natur, miljø og klima står i modsætning til gode vækstbetingelser for landbruget.
Tværtimod kan de to hensyn ved brug af viden og politisk intelligens forstærke hinanden, sådan at vi får grøn vækst og bedre miljø og dermed et mere konkurrencedygtigt landbrug.
Denne tankegang støtter Venstre fuldt ud, og det er disse principper, som »Grøn Vækst« skal imødekomme.
Med denne reduktion lever Danmark op til sine forpligtelser i EU's vandrammedirektiv og Natura 2000-direktiverne.
Desuden følger »Grøn Vækst« op på vandmiljøplan III og den seneste pesticidplan fra 2004 til 2009.
Med de virkemidler, som der ligger i det her lovforslag, vil regeringen samlet set reducere udledningen af kvælstof til vandmiljøet med 9.000 t målt lige før recipienten.
De resterende 10.000 t kommer der mere konkrete tiltag til ved årsskiftet 2011/12.
Her får udviklingen i afgasning af gylle og plantning af pil i særlig sårbare områder stor betydning for disse måls indhold og omfang.
Vi mener i Venstre, det er rigtigt at følge udviklingen indtil 2012 og med den viden fastlægge vejen til at nå det samlede mål i 2015.
Med L 36, som vi behandler i dag, får vi en reduktion på i første omgang 4.500 t gennem forskellige kendte tiltag, som bl.a. efterafgrøder og tidsterminer for jordbearbejdning m.v.
De resterende reduktioner på 4.500 t skal hentes gennem andre virkemidler i »Grøn Vækst«, som bl.a. dækker over etablering af vådområder og lovpligtige randzoner m.v. Sagt i runde tal er landbrugets kvælstofreduktion siden den første vandmiljøplan reduceret med 50 pct. i dag.
Når »Grøn Vækst« er gennemført, vil den resterende del af udvaskningen være reduceret med yderligere 40 pct.
Det er en meget ambitiøs målsætning, og hvis det lykkes, er det en reduktion, som ikke er præsteret i noget andet land.
Dagens lovforslag er altså et vigtigt skridt i retning af en særdeles markant reduktion af kvælstofudledningen til vandmiljøet i Danmark.
Så vil jeg lige sige et par ord om enkelte dele af indholdet.
For det første indeholder lovforslaget nogle ændringer og nogle udvidelser af efterafgrødearealet – det kommer jeg lidt tilbage til.
For det andet lægger lovforslaget op til tidsgrænser for jordbearbejdning forud for forårssåede afgrøder.
For det tredje vil vi med lovforslaget forbyde omlægning af fodergræs i visse perioder, så udvaskningsrisikoen mindskes.
Og for det fjerde inddrages kvælstofkvoten fra arealer, som tages ud af drift, f.eks. veje og bebyggelse.
Kvælstof er en meget begrænset ressource på det enkelte landbrug, og derfor kan især tiltaget i forbindelse med efterafgrøder ramme den enkelte landmand hårdt, ikke mindst under den aktuelle økonomiske krise.
Her vil metodefrihed samt brugen af mellemafgrøder være vigtige elementer, når der skal findes konkrete løsninger.
Jeg skal i den forbindelse sige, at det nu er meget vigtigt, at vi i udvalgsarbejdet får diskuteret reglerne grundigt, da det kan få meget voldsomme økonomiske konsekvenser for visse bedrifter.
Derfor er det for Venstre helt afgørende, at vi får belyst dette aspekt nøje i udvalgsarbejdet.
Samtidig er det vigtigt at huske på, at »Grøn Vækst« også indeholder en række vækst- og udviklingsmuligheder for erhvervet, f.eks. i forhold til biogas og for erhvervet som grøn energi-leverandør.
Hertil kommer liberaliseringen af landbrugsloven og reglerne om produktionsenhedernes størrelse, hvilket skal behandles i senere lovforslag.
Jeg vil slutte med at opsummere, at målet med »Grøn Vækst« er bedre miljø- og naturbeskyttelse og et konkurrencedygtigt fødevareerhverv med vækstmuligheder, og på den baggrund kan Venstre støtte forslaget.